**Les violacions, la punta de l'iceberg de les violències sexuals invisibilitzades**

Sara González / Nació digital // Textos seleccionats

Les expertes assenyalen que, en més del 80% dels casos, els agressors són coneguts de la víctima, i que hi ha conductes agressives socialment "normalitzades", per falta d'una educació socio-afectiva que trenqui rols de gènere

 La [brutal **agressió sexual** que va patir la nit de Tots els Sants una jove de 16 anys a Igualada](https://www.naciodigital.cat/noticia/226494/ingressada-estat-greu-violada-igualada-menor-16-anys) i [una altra aquest divendres a Lleida](https://www.naciodigital.cat/noticia/226587/detingut-un-home-violar-dona-entorn-seu-vella-lleida)evidencien de nou fins a quin punt és urgent afrontar les**violències que pateixen les dones**. No es tracta d'un cas aïllat, les dades retraten la magnitud de l'alarma. A Catalunya, aquest any, s'han denunciat**804 agressions sexuals, i un 8,7% d'aquestes han estat violacions grupals**, segons dades de la Conselleria d'Interior. Una xifra que s'agreuja davant la constatació, a partir de múltiples enquestes, que només en el 10% dels casos la víctima denuncia. En què s'està fallant, perquè agressions d'aquest tipus es continuïn produint? On s'ha d'incidir per afrontar la violència sexual, el tipus de violència que més afecta les dones?

La sociòloga **Sara Moreno** situa quin és el marc general d'aquesta xacra social, que **"persisteix com una gota malaia",** malgrat que des de l'àmbit institucional s'han impulsat polítiques públiques i iniciatives, i malgrat que des de l'àmbit educatiu s'intenta revertir. "És un problema de base estructural i arrel social. **El gran repte és canviar imaginaris socials.** Poden canviar els discursos i les lleis, però no forçosament es produeixen canvis d’imaginari" [d’opinió], adverteix.

Les expertes apunten a múltiples factors, començant per la **falta de consciència social,**clau precisament necessària per promoure canvis estructurals. "Hem d'identificar, com a societat, que aquests casos, com la violació d'Igualada, són la **punta de l'iceberg** d'unes **violències àmpliament acceptades i invisibilitzades**", avisa **Alba Alfageme**, psicòloga especialitzada en violències masclistes. En aquesta mateixa línia s'expressa l'advocada penalista **Carla Vall**, que argumenta que socialment es tendeix a voler afrontar les violències contra les dones**"des de la distància",**individualitzant conductes de “certes” persones, i no identificant la situació de tolerància social. "Es busca un boc expiatori que no ens suposi contradiccions personals, però **quan són agressors coneguts** molt poca gent està disposada a intervenir per canviar les coses", apunta.

Esbossen, d'entrada, dues realitats: la **falta d'educació afectivo-sexual**i el fet que el **85% dels agressors són persones conegudes** per la víctima. Pel que fa a la primera qüestió, es constata que parlar de sexe continua sent un gran tabú a la nostra societat i, per tant, també en l'etapa educativa.**"La falta d'educació sexual acaba portant violència sexual"**, diagnostica Alfageme. Per una banda, assenyala **"l'educació en la por"** que s'inculca a les dones (“no surtis, no passis per tal lloc, no vesteixis així...”). Aquesta mala educació acaba sent el caldo de cultiu del sentiment de culpa de la víctima, que acaba assumint la responsabilitat d'allò que li passa, fet que arrossega les víctimes a **l'estigma, i a la no denúncia per temor a represàlies.**
Pel que fa a les violències sexuals múltiples, entra en joc, relata, el vincle que es genera en un context col·lectiu, que fa que s'associï a un "sentiment de més poder".**Entre el 10% i el 30% de les agressions**, detalla Alfageme, tenen **més d'un autor i de perfil molt jove**.
**Joan Roa**, psicòleg i professor de la UDG i la UOC, assenyala **el patró de "masculinitat hegemònica tradicional",** com un dels principals precursors de les violències sexuals. Es tracta d'un model que es transmet de pares a fills, que "es perpetua" i que pivota en la "no demostració de cap mena de vulnerabilitat", per encaixar en el rol de la majoria d'homes. La conseqüència és una **actitud de "dominació sobre la dona"**.
Es tracta, relata, d'un patró encara molt present, especialment en l'àmbit col·lectiu, que és molt difícil de desmuntar. "**Les agressions són la punta de l'iceberg dels micromasclismes**, les coses que es van tolerant i que cap home s’atreveix a trencar. **Costa molt veure l’impacte de les coses més subtils**", com ara les bromes a les dones, afirma.
**Moreno** argumenta que és precisament la persistència en la **reproducció d'estereotips de gènere**en l'àmbit quotidià, laboral, educatiu, científic i mediàtic "la base que reforça el mecanisme de subordinació i explotació" de l'home respecte a la dona. La dificultat per combatre aquests rols és la que promou, adverteix,**"certa tolerància social amb determinats comportaments"** que es poden localitzar en converses quotidianes i en expressions utilitzades en mitjans de comunicació i en l'àmbit educatiu.